Batman v Superman: Η Αυγή της Δικαιοσύνης

Το Batman v Superman: Η Αυγή της Δικαιοσύνης (αγγλικά: Batman v Superman: Dawn of Justice) είναι αμερικανική ταινία περιπέτειας με υπερήρωες που προβλήθηκε στις 25 Μαρτίου του 2016. Τη σκηνοθεσία ανέλαβε ο Ζακ Σνάιντερ, το σενάριο έγραψαν ο Κρις Τέριο και ο Ντέιβιντ Σ. Γκόγιερ και την διανομή ανέλαβε η Warner Bros.. Στην ταινία πρωταγωνιστούν οι Μπεν Άφλεκ, Χένρι Κάβιλ, Έιμι Άνταμς, Λόρενς Φίσμπερν, Νταϊάν Λέιν, Τζέσι Άιζενμπεργκ, Χόλι Χάντερ, Γκαλ Γκαντότ και Τζέισον Μομόα.Ο σκηνοθέτης Ζάκ Σνάιντερ είπε για την ταινία ότι ο Μπάτμαν και ο Σούπερμαν είναι οι δύο μεγαλύτεροι υπερήρωες στον πλανήτη Γη, κάτι που τον ενέπνευσε να γυρίσει την ταινία με τον δικό του τρόπο.

Το Batman v Superman είναι συνέχεια του Άνθρωπος από Ατσάλι και είναι η δεύτερη ταινία του Εκτεταμένου Σύμπαντος της DC Comics. Είναι η πρώτη ταινία live-action που παρουσιάζει μαζί τον Batman και τον Superman, καθώς και η πρώτη κινηματογραφική ταινία live-action όπου εμφανίζονται οι Wonder Woman, Aquaman, Flash και Cyborg. Στην ταινία, ο Λεξ Λούθορ βάζει τον Batman να συγκρουστεί με τον Superman, καθώς έχει εμμονή να σκοτώσει τον τελευταίο.

Η ταινία έκανε πρεμιέρα στην Πόλη του Μεξικού στις 19 Μαρτίου του 2016 και στις ΗΠΑ στις 25 Μαρτίου του ίδιου έτους σε δισδιάστατη, τρισδιάστατη, IMAX 3D και 4DX προβολή. Στην Ελλάδα έκανε πρεμιέρα στις 20 Μαρτίου του 2016. Το soundtrack της ταινίας επιμελήθηκαν οι Χανς Ζίμερ και Junkie XL.

Πλοκή 

Με το φόβο ότι οι ενέργειες ενός σούπερ ήρωα που φέρεται ως θεός, μένουν ανεξέλεγκτες, ο τρομερός και πανίσχυρος ήρωας-τιμωρός της Γκόθαμ Σίτι αναλαμβάνει να αντιμετωπίσει τον σύγχρονο σωτήρα της Μετρόπολης, ενώ ο κόσμος προσπαθεί να ανακαλύψει το είδος του ήρωα που χρειάζεται πραγματικά. Ο Λέξ Λούθορ θέλει να γνωριστούν οι δύο πρωταγωνιστές μεταξύ τους, ενώ έχει σαν κρυφό στόχο να συγκρουστούν οι δύο χαρακτήρες μεταξύ τους, έχοντας και ο ίδιος άλλα πιο περίπλοκα σχέδια.  Ενώ οι Μπάτμαν και Σούπερμαν βρίσκονται σε πόλεμο μεταξύ τους, μια νέα απειλή γρήγορα ανακύπτει, θέτοντας την ανθρωπότητα στο μεγαλύτερο κίνδυνο που έχει γνωρίσει ποτέ.

Ηθοποιοί και χαρακτήρες 
 Χένρι Κάβιλ ως Κλαρκ Κεντ/Superman 
 Μπεν Άφλεκ ως Μπρους Γουέιν/Batman
 Τζέσι Άιζενμπεργκ ως Λεξ Λούθορ
 Έιμι Άνταμς ως Λόις Λέιν
 Νταϊάν Λέιν ως Μάρθα Κεντ
 Λόρενς Φίσμπερν ως Πέρι Γουάιτ
 Γκαλ Γκαντότ ως Πριγκίπισσα Νταιάνα/Wonder Woman
 Χόλι Χάντερ ως Τζουν Φιντς
 Τζέρεμι Άιρονς ως Άλφρεντ Πένιγουορθ
 Σκοτ ΜακΝέρι ως Γουάλας Κιφε
 Τάο Οκαμότο ως Μέρσι Γκρέιβς
 Κάλαν Μάλβεϊ ως Ανάτολι Κνυάζερ
 Τζέισον Μομόα ως Άρθουρ Κέρι/Aquaman
 Ρέι Φίσερ ως Βίκτορ Στόουν/Cyborg
 Έζρα Μίλερ ως Μπάρι Άλεν/Flash

Υποδοχή 
Με προϋπολογισμό 250 εκατομμύρια δολάρια, η ταινία έκανε άνοιγμα τριημέρου στην 1η θέση με 166 εκατομμύρια δολάρια. Συνολικά συγκέντρωσε 330,4 εκατομμύρια δολάρια στο αμερικανικό box office και 543,3 εκατομμύρια δολάρια στον υπόλοιπο κόσμο. Παγκοσμίως απέφερε 873,6 εκατομμύρια δολάρια. Ήταν η 8η μεγαλύτερη εισπρακτική επιτυχία στις Ηνωμένες Πολιτείες για το 2016 και η 7η παγκοσμίως.

Η ταινία απέσπασε μεικτή υποδοχή από τους κριτικούς, οι επικρίσεις στην ταινία ήταν κυρίως για το σκοτεινό ύφος της, την ασύνδετη πλοκή και ρυθμό της, αν και κάποιοι επευφήμησαν το οπτικό στυλ, τα εφέ και τις ερμηνείες των πρωταγωνιστικών ηθοποιών, κυρίως αυτές των Μπεν Άφλεκ και Γκαλ Γκαντότ.

Παραπομπές

Εξωτερικοί σύνδεσμοι

 Επίσημη ιστοσελίδα
 Batman v Superman: Η Αυγή της Δικαιοσύνης στο IMDb

Αμερικανικές ταινίες
Ταινίες παραγωγής Warner Bros.
Ταινίες του 2016
Αμερικανικές ταινίες δράσης
Ταινίες βασισμένες σε κόμικς της DC
Ταινίες του Εκτεταμένου Σύμπαντος της DC
Μπάτμαν (ταινίες)
Σούπερμαν (ταινίες)
Ταινίες γυρισμένες στο Μίσιγκαν
Ταινίες γυρισμένες στο Νέο Μεξικό
Ταινίες γυρισμένες στο Λος Άντζελες
Ταινίες γυρισμένες στο Σικάγο
Αμερικανικές 3D ταινίες